BEITIALARRANGOITIA LIZARRALDE (EH Bildu, 2013-06-27):
Mila esker.
Ideia batzuk errepikatzeak ez du merezi, baina egia da Carro jaunak esan duena. PSOEk abiatu zuen gaia, erdizka, agintaldia bukatzen, hauteskunde atarietan gauza asko egiten diren bezala egin beharko ez liratekeenak, gero horrek ekartzen dituen ondorioak ekartzen dituelako.
Baina Damborenea jaunari gauza bakar batean eman behar diot arrazoia eta da Kutxabanken ere gauzak planteatu daitezkeela esaten duenean. Hemen badirudi sentsibilitate sozial ez duen bakarra PP dela. Nik garbi daukat ez duela sentsibilitate sozialik. Nabarmen geratu da hemen bere paperetan nola atera ahal izan duen. Baina nabarmen geratzen da ere, gainerako alderdien kasuan eta baita Prieto jaunaren alderdiaren kasuan ere.
Egia da indize hori jartzen baldin bada, aurrezki kutxei aitzakiak bukatu zaizkie eta Kutxabank bezalako entitate bati, Euskal Herrian ia kasu gehienak dituena, aitzakia bukatzen zaio zeren eta gaur gaurkoz aitzaki horri heldu egiten dio, alegia IRPHa publikatzen den bitartean ez duela ezertan ordezkoa aplikatu.
Baina egia da ere EH Bilduk gai hau eraman nahi izan zuela Kutxako Administrazio Kontseilura. Hain justu ere, baduenez ordezko indizeari itxaron gabe ere borondatea izan ezkero, bazuelako aplikatzen hasterik eta familien egoera arintzerik. Baina zer gertatu zen EH Bilduk gai hau eraman zuenean? Ba gainerako kontseilariek, eta Alderdi Sozialista tartean, gai hau aztertzeari uko egin ziotela.
Beraz, bi bitarteko genituen errealitate honi soluzioak emateko. Bata noski da PPren Gobernuak egin behar duena eta egin ez duena eta apirilean familia askok ito larria bukatuko zitzaiela pentsatzen zutena eta ez diena ito larriaren akabera ekarri eta batzuei gainera ia soluziorik ez daukan egoera bat ekarri diena.
Baina bestea, Kutxabankek erabakiak hartzea zen. Eta hor alderdi batzuk, hemen zaudeten alderdi batzuk, pisu handia daukazue eta bazenuten proposamena egiterik edo gutxienez besteek proposamena eramanda gaia aztertzerik eta ez zen aztertu nahi izan.
Beraz, hemen borondateak aipatzen dira baina borondateak askotan bezala ekintzekin probatu behar dira eta gaur Parlamentuan hau onartzea inportantea da baina Parlamentutik kanpo ere bazegoen bide bat egiteko eta bide hori ez da egin nahi izan. Guretzat hori guztiz salagarria da.
Eta berriro diot, hori esanda ere, guk alde bozkatuko dugu guretzat garrantzitsua kasu honetan herritarrak pairatzen ari diren egoera delako. Kontua ez da kredituak jaistea eskatzea. Kontua da indize batzuk desagertzeko epe batzuk jarri direla, indize horiek ordezkoak behar dituztela eta ordezkoak ez direla ezarri.
Gero nahi baduzue hasiko dugu interes tipoak jaisteko finantza erakundeei eskatu behar zaiena eskatzetik. Hori ere EH Bildu prest legoke eztabaida horretan murgiltzeko. Baina ez ditzagun bi eztabaidak nahastu.
Gaur berez gertatuko dela esan den zerbaitetaz ari gara, ze epeetan gertatuko zen esan zen zerbaitetaz, epeak agortuta gertatu ez den zerbaitez eta egunerokoan familia askorengan eragin handia duen gauza batetan ari gara. Eta ulertzen dut hori egiteko ardura zuenak iskin egin nahi izatea eta hemen papelerik zailena izatea baina denek ere papeleta ederra, besteak beste, Kutxabank bezalako entitate batean ordezkaritza izanda eta aukera batzuk izanda, gutxienez hor soluzioak emateko.
Lehen nioen 1 milioi dira Estatuan baina Euskal Autonomi Erkidegoan eta Euskal Herrian gehien gehienak Kutxabankenak dira. Ordezko indizea daukate gehienek, eta beraz, bihartik bertatik Kutxabanken bertan hori aldatu daiteke Espainiak, Madrilgo gobernuak bere lanak egitera itxaron gabe. Eta zuen esku dago EH Bilduk eraman zuen gaia berriro eramateko prest legoke, bertan bihartik bertatik erabakiak hartzen hastea.
Ea zuek hainbeste eskatzen duzuen koherentzia, gaur emango duzuen bozkarekin bihar Kutxabanken ere aplikatzen hasten zareten.
Eskerrik asko.